Vaatamata sellele, et aastate jooksul on mu kosmeetikakotti jõudnud nii mõnigi Lumene meigitoode, on see põhjanaabrite bränd mul alati seostunud pigem nahahooldusega. Hiljuti läbis Lumene aga täieliku uuenduse, tulles välja Invisible Illumination loomuliku ilu sarjaga ning täiesti uuenenud meigikollektsiooniga. Viimasega on mul olnud rõõmu nädalake tutvuda ja olles nii mõndagi neist toodetest juba ka mitmel päeval kandnud, saan tuua teieni oma esmaded muljed-soovitused uue sarja osas.
Meik peaks alati algama aluskreemist. Minul on pigem kuiv nahk, seega valisin Beauty Base niisutava ja valgustpeegeldava meigialuskreemi, mis sisaldab hüaluroonhapet ja glütserooli ning lubab pikaajalist niisutust. Tekstuurilt on see tõepoolest pigem niisutav ja kerge kui tihke ja koheselt siluv, nii et minule sobis see suurepäraselt. Mingit erilist valgustpeegeldavat efekti ma ei täheldanud.
Kuna mina ajan jumestuskreemides taga katvust ja püsivust, otsustasin proovida Blur jumestuskreemi, mis lubab olla kauapüsiv, keskmise katvusega, sobida kõigile nahatüüpidele ning sisaldab SPF 15. Minu tooniks osutus 1 Classic Beige, mis üllataval kombel on heledam kui 0.5 Fair Nude. Ühtlasi on Classic Beige veidi kollakam, samas kui Fair Nude kaldub õige pisut roosakama-oranžikama alatooni suunas. Kreem on tõesti väg hea katvusega, ma oma suurimates probleemkohtades ja punetavatdel aladel pidin aga siiski kasutama ka peitekreemi abi või kandma sinna kaks kihti kreemi. Tekstuurilt on kreem velvetine. Mul on normaalne-kuiv nahk ja ehkki kreem pidavat sobima kõigile nahatüüpidele, siis väga kuivale nahale ma seda tõenäoliselt pigem ei soovitaks. Et see jääb nahal üsna matt, siis “suretab” see niigi kuiva naha muidu lihtsalt välja. Püsivus, nagu lubatud, on samuti suurepärane, välja arvatud juhul kui kipud palju nägu katsuma, nuuskama vms.
Siin tõttab aga appi järgmine toode: Nordic Nude kompaktpuuder. Õhkkerge ja siidise tekstuuriga puuder erilist katvust ei lisa, kuid sobib meigi kinnitamiseks suurepäraselt, sest ei muuda meiki paksemaks-raskemaks. Lisaks on sel puudril imeline suur peegel ning ka toos ise on tegelikult peegel, nii et saad end kontrollida toosi avamatagi.
Päikesepuudri jätsin seekord vahele ja tõin näole “elu tagasi” Nordic Nude valgustpeegeldava põsepunaga No.4. Kui keegi on tuttav kultuspõsepunaga NARS “Orgasm”, siis see toon on väga-väga sarnane. Valgustpeegeldav ja kaunilt kumav on see põsepuna tõesti, kuid vähemalt mina sooviks veidi tugevamat pigmenti. Sõrmega proovides on pigment tubli, aga pintsliga põsele kandes jääb nõrgaks, mulle aga ei meeldi mitu korda pintsliga toosi tagasi minna ja niimoodi aina juurde lisades meigipõhja pintsliga vaikselt maha hõõruda.
Silmameigis meeldib mulle rõhutada kulme ja ripsmeid, lauvärvid jäävad üldjuhul neutraalsetesse toonidesse. Kulmudel proovisin Nordic Chic kulmupliiatsit No.3 (külm tumepruun). Tegu on täiesti tavalise klassikalise pliiatsiga, millel on ühes otsas ka hari. Kuna mul on üsna olematud kulmud, siis jään siiski eelistama kulmupuudreid, küll aga on pliiatsit hea kasutada viimaseks viimistluseks. Ühtlasi on pliiats hea sõber neile, keda juba korralike kulmudega õnnistatud, kuid kes tahaks vaid mõned kohas neid veidi rohkem täita.
Proovisin ka kolme Nordic Chic lauvärvi. Toon nr 2 “Glowing Sand” on i-me-i-lus ja sobib suurepäraselt ka üksinda kandmiseks: kiirel hommikul on seda hea ja lihtne lihtsalt sõrmega laugudele hajutada. Kes tahab suitsusemat efekti, siis imeilusti sobib see segamiseks teise metalliktooniga, No.3 “Silver Sky”. Neil lauvärvidel on tõesti superhea pigment. Pintsliga peale kandes võivad need aga veidi pudeneda, nii et see on miski, millega ettevaatlik olla. Aga toon No.16 “Shiny Snow” on miski, mida ma ennast isiklikult eriti kasutamas ei näe. Tegu on puhta sillerdava valgega, mille pigment peale kandes lihtsalt olematusse hajuda soovib.
Väga kiidan Nordic Noir Extreme Eye Marker silmalainerit. Sellel on superhea pigment ja otsast teravam vildikaots, mis teeb pealekandmise eriti mugavaks ja lihtsaks – omadus, mis on lainerite juures alati teretulnud, kas pole? Ka peal püsib see väga kenasti, tunnistan ausalt, et mul elas see edukalt üle isegi mõned stressipisarad. :D
Viimaks, ripsmed. Üle väga-väga pika aja proovisin taas ka valget alustušši, mis peaks sellele hiljem teist tušši peale kandes andma tõelise vau-efekti. Nordic Secret alustušš tuleb niisiis peale kanda enne tavatušši ja see lubab ripsmeid eraldada, pikendada ja neile volüümi lisada. Kandsin sellele peale Nordic Noir Deep Impact ripsmetuši ja ehkki volüümi oli parajalt, oli tulemus minu maitsele liiga üle võlli. Mulle meeldib kui ripsmed on küll pikad ja tihedad, aga loomulikud, st ripsmekarv pole liiga paksu kihiga kaetud ja kuskilt otsast ei teki “ämblikuefekti”. Kes tahab suuri over the top ripsmeid, sellele võib see kombo meeldida, minu jaoks neist kahjuks lemmikuid ei saanud. Jään oma laisema ja lihtsama rutiini ehk ühe tuši kasutamise juurde.
Viimaks, huuled. Proovisin kolme erinevat huulepulka, mille seast leidsin ka oma uue igapäevase lemmiku! Nordic Seduction Creamy huulepulk No.5 “Blooming Meadow” on tuubis nii-ii ilus, aga huultel valmistas kahjuks pettumuse. Pigment jääb nõrgaks ja oma libeda kreemja tekstuuriga rõhutab see iga veakest huulepinnal.Kes aga siiski niisutavat huulepulka soovib, siis Nordic Seduction Moisturizing huulepulgad on oluliselt etema pigmendi ja püsivusega, lisaks sisaldavad need argaaniaõli. Niisutav huulepulk toonis “No.1 “Summer Eve” on imeilus kergelt virsikukarva nude. Nii et minu soovitus oleks valida Moisturizing, mitte Creamy. Raske muidugi öelda, kas siin ka toonidel mingit erinevust on. Mu absoluutseks lemmikuks sai aga hoopis nende Nordic Seduction Lipshine! See on kergelt läbikumava tooniga, ülimõnusa kreemja tekstuuriga, niisutab nagu huulepalsam ja toon No.3 “Lakeside Moment” on nii-ii ilus ja loomulik! Tuubis tundus algul ehmatavalt tume ja pruunikas, huultel aga imekena. See tõepoolest niisutab huuli (sisaldab ka hüaluroonhapet) ja muudab need näiliselt siledamaks ja lopsakamaks. Soovitan proovida!
p.s. Kõik huulepulgad tulevad 16 eri toonis ja olemas on ka matt sari.
p.s. Kõik huulepulgad tulevad 16 eri toonis ja olemas on ka matt sari.
Kui peaksin soovitama vaid kolme toodet kogu sarjast, oleks nendeks Nordic Blur jumestuskreem, Nordic Noir silmalainer ning Nordic Seduction Lipshine huulepulk. Loomulikult on veel rohkelt tooteid, mida mina isiklikult ei proovinud. Kogu valikuga saab tutvuda MG Beauty veebipoes.
POSTITUS ON VALMINUD KOOSTÖÖS MG BEAUTY’GA.
(Visited 208 times, 1 visits today)